Nog R2 miljard geskenk om reënwoude te beskermArgieffoto (Foto: Kanenori/Pixabay) Frankryk en twee niewinsgedrewe organisasies (NWO’s) sal ŉ bykomende €100 miljoen skenk tot ŉ aksieplan om die wêreld se tropiese reënwoude te beskerm, het pres. Emmanuel Macron tydens ŉ reis na Afrika gesê. Die Franse leier het Donderdag ŉ nuwe uitleg onthul tydens die afsluiting van die One Forest-beraad in Gabon. Hy het gesê hy wil “natuurlike kapitaal in die hartjie van ons ekonomieë plaas”. Grootskaalse ontbossing van tropiese woude vir landbou of bosbou is wêreldwyd ŉ bedreiging en dreig om klimaatsverandering te vererger en kritieke biodiversiteit te verwoes. “Ons gaan ŉ bykomende €100 miljoen (byna R2 miljard) beskikbaar maak aan lande wat hul strategieë wil versnel om dié noodsaaklike koolstofreserwes en biodiversiteit te beskerm.” Frankryk sal die helfte van die fondse skenk en die res kom van die Amerikaanse NWO’s Conservation International en die Walton-stigting, opgerig deur die stigters van die handelsreus Walmart. Macron versoek ook ŉ stelsel van “biodiversiteit-sertifikate” wat lande sal vergoed wat die reënwoude beskerm of herstel. Dit kan tussen lande of met die privaat sektor uitgeruil word. “Dit kan ŉ voordelige reaksie wees op die mislukte markte vir koolstofuitlatingskrediete wat maatskappye in staat gestel het om krediete te koop vir ‘groen’ aktiwiteite wat die prys van koolstof verlaag het.”